**Faktaark**

Køge Bugt Strandpark

Køge Bugt Strandpark er et blåt og grønt område på en 7 km lang kyststrækning, som strækker sig over fem kommuner: Hvidovre, Brøndby, Vallensbæk, Ishøj og Greve. Strandparken er et kunstigt skabt natur- og friluftsområde, som samtidig fungerer som beskyttelse mod oversvømmelse fra havet af de lavtliggende byområder tæt på kysten.

Her er skabt et landskab med klitter, søer, enge og overdrev, som i dag fremtræder som et sammenhængende naturområde, hvor dyre- og plantelivet trives side om side med en lang række friluftsaktiviteter, og området bindes sammen af 8 km stier.

Udvikling og modernisering af Strandparken

Køge Bugt Strandpark blev født af en vision – en drøm om at beskytte kysten og skabe et sted, hvor mennesker og natur kan mødes. Da Strandparken blev etableret i 1977-1980, var det som et enestående projekt: en kombination af kystbeskyttelse, natur og rekreative muligheder, der skulle tjene både den lokale og regionale befolkning. Nu, mere end 45 år senere, står vi over for en ny epoke for Strandparken, hvor kystbeskyttelsen skal tilpasses fremtidige klimahændelser.

Det er dog ikke kun klimaet, der har ændret sig på de seneste 45 år – det har borgernes ønsker og behov også. Derfor skal Strandparken moderniseres, og åbnes op for endnu flere besøgende, ligesom det er muligt at skabe synergi mellem moderniseringen med kystsikringen.

Strandparkend har derfor ansøgt A.P. Møller Fonden – for sammen at modernisere og skabe et sammenhængende Strandpark bestående af seks unikke områder i Brøndby, Ishøj og Vallensbæk, der bindes sammen af stisystemer fulde af oplevelser, uanset om man ønsker leg, fysisk aktivitet eller ro. Moderniseringen skal ske med et fælles arkitektonisk greb og identitet med respekt for naturen.

Særlov

By-, land og kirkeministeren fremsatte i januar 2025 "Forslag til Lov om modernisering af Køge Bugt Strandpark". Loven træder i kraft 1. juli 2025 og giver mulighed for en række forskellige moderniseringsprojekter udvalgte steder i Strandparken.

Brugere

I Strandparkens fem ejerkommuner er der ca. 190.000 indbyggere. Det anslås, at der kommer

mellem 50.000 – 100.000 gæster på en varm sommerdag, og at antallet af besøgende gennem en sommersæson ligger omkring 1 mio. gæster. Med moderniseringen forventes Strandparken at blive åbnet op for flere, hvilket vil øge antallet af besøgende især udenfor sommersæsonen.

Økonomi

A.P. Møller Fonden har doneret 210 mio. kr., mens det samlede budget for kystsikring og modernisering af Strandparken er på 370 mio. kr.

Tidsplan

Moderingen igangsættes med en arkitektkonkurrence i 2025, og det forventes, at den nye strandpark vil stå klar med udgangen af 2029. Sideløbende med moderniseringen af Køge Bugt Strandpark udføres der også et kystbeskyttelsesprojekt for at imødegå fremtidens klimaændringer og stigende vandstand, der forventes at være færdig i 2030.